정조 14년 · 목
左議政蔡濟恭曰御史書啓中道臣論勘有違格例故昨有所請推矣及承批旨始覺其所不然者此乃臣不審之致也予曰果有所不然矣濟恭曰關西伯事誠爲朝廷之羞恥當此饑饉之歲至於守宰猶不敢放忽兄道伯何等重任而僨事若此誠可駭矣予曰當初誤畀之失朝廷不得辭其責故昨日處分傳敎亦有所云云濟恭曰名登繡啓臚列狼藉烏得免重罪而以朝體論之一不査問直爲發配恐非綜核之政臣意則使王府一番捧供恐不可已矣從之敎曰中和府竄配罪人鄭昌聖姑勿發配令押去都事仍爲押來拿問定罪濟恭曰觀於繡啓守令之曾前差送者擧多不治近日差遣者盡是善治此亦異事矣予曰曾前守令之不治專由道伯之過矣前道伯之人品拙直故茅加委畀冀幸無事畢竟僨誤如此極可歎也頃聞其弟之言則營穀發賣皆以四兩錢酌定行關設賑一事亦卽經紀云而茅其各邑之公賑私賑初不區別乃於有旨成送後擧行而亦無一張文書之登聞者是豈成說耶李洪載事專由於生疏而以谷山一事言之守令之所報一不採施以至饑民流散之境渠豈敢辭其責也最晚之後始乃狀啓已極慢忽而聞流氓還送之報急急送裨設賑之狀甚爲駭怪不可但以生疏論也守令雖或不善擧行爲方伯者豈可推諉於守令而坐視其顚連乎濟恭曰兩道幕僚衙客將欲行査而衆裨中莫知其某裨之當其罪也予曰討索云云誰爲討索何處討索耶濟恭曰海營裨將討索各邑之謂也予曰許多幕裨有難竝爲捉問雖以關西言之定州富人之說旣登繡啓兩道新伯詳査處決好矣濟恭曰今番關西守令之罪犯儘如繡啓可謂大無良矣渠輩之自在京職時殿下必知其可合守宰而差遣矣畢竟則如是辜負以此推之知人惟帝難之之言誠然矣予曰以左相之故重臣李命植自劃於前後官職可謂偏柀其害矣聞當初與卿頗不齟齬云然否濟恭曰臣果與之最親而年又同庚故重臣爲北伯時至有生日宴需備送之事而伊後臣或往其家與同杯酌矣濟恭又曰繡啓中亦有言端故擬於次對時仰奏矣平山府素以還穀之最多爲弊一戶所受至過五六石故百姓皆願減其穀臣曾前往來西路時稔知其弊矣近聞本府還穀稱以不足至於移轉民反疲於轉輸云臣深訝惑矣必是吏輩利於耗剩有此移轉之擧誠極駭然矣書啓雖不論列臣之所聞如此故仰達矣予曰此亦監司不善按察之致也向來遷園時所用生葛分定於平山該倅以富民差出都監至有徵捧五六百兩之說聞甚駭然矣事關本園不欲貽一民弊而居昌斂民云云旣甚無狀又有此平山斂錢之事當初分定到今思之甚不緊矣旣有言端平山事査實可也濟恭曰繡啓中關西賣鄕矯弊事雖伏承指一草記之命實無好道理矣予曰此不可不講究別般申飭之道而似無好策矣濟恭曰坊面各有尊約之名色雖以平壤一邑論之坊面最多而賣帖之錢絡續不絕或五六日而遞甚至鄕所輩之朝除暮改致有此等鄙悖之說矣然豈有邑邑皆同人人如此之理乎若使正月差出限一年久置則似免賣帖之說矣道伯若能各別申飭以此事至登殿最則似或知戢矣予曰列邑民弊不一而足矣至於里代定之法李成中時創出是例故虛作人名至有靑山白雲之說矣濟恭曰江民市民或上言或白活者無非爭奪之計如是而民習何以淳厚乎今日此漢得之明日彼漢奪之互相攘奪迄無了當之日此亦觀世道矣予曰市民等上言白活之事猶有了當之時朝廷之事實無了當之期是可悶也濟恭曰江民以鹽醢廛事方此紛紜矣予曰江民曾已捷訟云然否濟恭曰右相決給江民矣予曰泮民江民互相稱冤未知孰是孰非濟恭曰臣意則此是江民所可當着之事而聞其本事則當初江民以此爲業中間適賣於一富民而富民用泮人之錢貨故泮人憑藉推債奪取鹽醢之業矣江民又給價還退十餘年爲業而其間互爲爭訟云矣右相曾爲秋判時決給江民訟理極爲穩當而近日泮人謂有朝家處分當以均廳貸下錢出給云云而憑此脅持云矣予曰向因同成均聞之則渠輩願得五千兩貸下條故果使之依所願許給矣今又有紛爭之擧貢市堂上意見何如貢市堂上李文源曰鹽醢卽江民所可爲業者而泮人必欲爭奪之習誠可痛矣予曰向者宮房手本有所處分者卿等見之乎濟恭曰處分至當矣文源曰近聞屠肆以向日傳敎至於揭板云聞甚驚駭王言何等重大而渠輩敢生藉重之計如是刻懸於鄙陋之處萬萬可駭且於板刻之下又着堂上手決甚是可訝問于徐有隣則以爲其時捧甘只着手決而懸房揭板初無着署之事云故泮漢輩捉來嚴責懸板使之來納而姑無消息矣至於近日肉價一倍踊貴閭里間賣買極爲艱辛問其所由則肉有定價故如是云矣予曰朝家處分只使官房增加肉價豈有私自賣買之價自朝家決定之理耶仍謂文源曰肉價事宮房決定外卿須各別申飭無復如是予曰纔以都尉家往弔事有所下敎於卿等者而大抵敦風厚俗之道莫如養生送死之節矣近來俗習漸不如古慶弔相問無異廢却科擧則先進之往見無聞返虞則親知之郊迎絕罕甚至有三年不問而不以爲怪又或有弔者臨門而稱病不受者云彼持喪而不受弔者固是大傷風敎矣古亦有時臺之着公脤出見返虞者則近日風俗之渝薄氣像之蕭條何其至此耶右議政金鍾秀曰闕中往來之人凡於初喪人事不欲犯染故至返虞之節亦一竝廢却矣予曰先朝倦勤之時廷臣擧切喜懼之心故此等人事之廢却不是異事而近日之遂成習俗抑何義也向於乙亥以後搢紳家皆廢慶弔云矣近日丙丁以來又成此套耶濟恭曰世故多端懲羹太過人皆不欲以名字留人慶弔之錄至於日記人皆有之書以某日往某家某日某人來而今則日記亦無之矣風俗之變革專係殿下導率之如何而導率之方在於忠厚者激勸而用之伶俐者厭薄而退之今日而如是明日而如是則其爲漸磨之效可謂日計而不足月計而有餘矣予曰卿言誠好矣然各以其才能用之亦古道也鍾秀曰其中恬靜者擢而用之則庶可以維持頹俗矣濟恭曰朝廷之人每當大事先思拔其身之策如是而安得不負國也大凡言忠者必曰愚忠忠字上加一愚字者正以檏愚之人不知自謀之術而乃能殫竭於國事故也謀身二字苟究其意卽老子守牝之道而見斥於聖門者此也予曰近日謀身之習可謂慣熟而至於化矣鍾秀曰工於謀身者世皆滔滔故檏愚之人往往見陷於術中矣予曰身存然後家存家存然後國存故世之謀身者爲是義耶濟恭曰詩云旣明且哲以保其身此意若誤看則易以哲保認爲謀身而哲保與謀身豈是近似者耶謀身之人必也愼口書有惟口興戎之訓則不愼其口自就禍地者誠有違於書經之垂訓矣然只以謀身爲能則顧何以爲國盡忠乎鍾秀曰從古頓顙賊庭者蓋或以明哲保身爲自解之語謀身者之巧計誠可痛矣予曰然矣濟恭曰臣於熟手等上言見其稱冤之事則似無怪矣熟手之許多國役勤勞最多而失此盤床給貰之業則將無以聊賴其所稱冤不亦宜乎文源曰公私吉凶熟手之役可謂偏苦矣洪奉朝賀以三分決給矣及今廛人熟手互相稱冤有此紛紜矣予曰大體則熟手甚可矜矣文源曰熟手七十名一年所食每名只爲七斗租二石米云如失此業則渠何以支當國役乎予曰善爲區處俾無稱冤又曰忠贊衛革罷之命果有所以矣先朝減布之德意甚盛而此輩反以出身之子枝至有收布之役豈不矜悶乎濟恭曰臣平生所欲爲者卽革罷忠贊衛名色矣予曰忠贊衛旣罷之則給代之道合有商量卿旣經兵判極意消詳以爲區處之道外方忠贊衛則關西旣罷之後關北從此可罷而闕內入直忠贊衛亦當草罷其中自有所餘之物以此添補於區處忠贊衛旣草罷則入直忠壯將亦當革罷而武弁之窠亦難公然減之加設於五衛將爲好耶文源曰臣當往問前有司堂上相議爲之矣予曰然則有廳色不無稱冤之端耶此亦詳問爲之濟恭曰臣意則有廳色財力果無不足之慮矣予曰關西弓馬之才漸不如前而科文則擧多善作者矣濟恭曰關西之人自來專尙儒業恪勤做工故善作者多至於武技則出身後其子壻弟姪卽地入於忠贊衛之故皆不肯着力矣予曰以趙曮事其子上言故有就議之命卿等見之乎文源曰日昨除拜見職姑未及就議而臣與故重臣有私嫌故不敢擧行矣予曰所嫌者何事文源曰臣父遭彈時此重臣力救言者矣予曰趙曮事果所如云耶文源曰其時歲歉可謂大無而關西作錢時竝與守令之所取剩者而盡謂道伯之染指此則積怨所致云矣予曰三件事中其兩件爲何事耶文源曰一則徵債事也其所取怨者專由於此而左右相曾經道伯似可稔知矣鍾秀曰徵債一事實爲招怨之端而其爲人旣吝矣又陋矣處事則能猾手段則油滑故致有伊時事而諸般不善之擧多矣一道之人莫不怨詈之狀左相詳知之矣仍顧濟恭使之條奏濟恭曰臣在西藩時聞之趙曮取怨之端不一而足雖於不關微細事皆致怨讟武士賞射慮或得中者多貫革之制斲而小之故應射之校屬至今稱冤矣鍾秀又顧濟恭曰針線價革罷者何事也濟恭曰平壤自是遊觀之場官妓無暇針線設庫放債取殖而給之曮之莅營革而屬他矣鍾秀又顧曰儒生飯米臥龍祠帖給事亦有之矣濟恭曰鄕校朔望焚香儒生飯供定給白米二斗而曮以小米代之監司之巡到永柔必謁臥龍祠亦必帖下下屬而曮則但給皮稷一石此等事莫非取怨之端矣予曰此等微事便同閑談然則使卿等回啓反無益矣趙鎭寬上言中其時區處文書尙今見在云其時何不脫空耶濟恭等曰文書未及見之矣予曰判堂旣云嫌不冒當令次堂就議大臣其文書亦自該府取見予又曰昔年李潭能引進淹滯之人卿等之致位至此者實由此人其子孫卿等何不思收錄乎其人亦甚能云矣鍾秀曰果是有能矣予曰向時朝廷雖云貪權樂勢其風俗與氣像猶有可觀近來則世態日就迫隘只以工於謀身爲能事譬之於人雖無元氣猶有客氣之可以維持及客氣之亦退終於萎薾而已豈不悶哉予於向者敦諭左相之言果非偶然予豈有一毫私子女而然也戊申除拜之日民情可見洪領敦寧亦以爲其時輿儓誤認右相而遮擁行路幾不能前云此豈非國人之所共推重耶所以拯救者國人之煩冤故也所以除拜者輿望之允協故也予何曾有意於其間哉鍾秀曰左相之偏被恩造可謂曠絕人皆有秉彝似當務祛偏私竭心圖報矣予曰予之所詢卽予任用之故而卿之所對乃其報答之意問與答殊異矣左相豈有偏用之失耶鍾秀曰苟能國耳公耳而擧以用之則豈可謂偏用耶予曰外面雖似偏用而實則不是異事矣假令三分百人一分爲三十餘人先充此三十之數然後始可議均齊不偏之道矣鍾秀曰惟其人是用固是平蕩之道而雖無其人必欲對擧者是亦偏用之失矣濟恭曰人皆得五行之氣以生則豈有優彼少此之理哉予曰近來騫騰之家自幼少時鍊達閑習無所礙眼故謂之合於時用惟彼積久沈屈之蹤類多鋤耰棘矜之徒烏得免樣不入俗而謂之無人乎且左相別無偏用者不過李獻慶一人陞擢而其年紀與久次俱合進秩至於尹持訥事唱第日予有何官不做之言而左相旣已聽瑩且其翌日特差假官故左相亦有所錯料而爲之矣鍾秀曰尹善道誠有功矣而子孫收用何可遽議乎予曰假注書兵曹佐郞猶不可爲耶鍾秀曰此亦似難而堂后假銜亦有物議之不合至於翰圏極其不可矣予曰予以兵郞爲言而卿無一言許可此誠過矣豈不有異於逆家後裔耶鍾秀曰此則不當比論也濟恭曰如非逆裔何可如是牢塞乎予曰予於先正尊慕之心豈不及右相而右相之不許尹持訥郞官之職者誠不知其可矣尹善道不但有先知之鑑抑又有適會異常之事頃於動駕路傍小兒觀光成群中有美貌兒使人率來問之言是尹孤山之後孫而卽尹持訥之近族也此亦孰使而孰期乎諸童之中偶然入矚誠亦異矣濟恭曰君臣之間猶父子耳子之於父亦有最貽煩慮者臣之仰貽聖慮亦已屢矣臣之惶恧容有旣哉第臣年旣衰邁病又侵尋將不得久事我殿下矣予曰豈可如是爲說大抵以卿之故積費心力矣(刀削)文源曰臣昨以金吾擧行聯章而還給其中任觀周罪名雖有差間至於柱翼則負犯至重罪名爻周一款有不敢擧行矣予曰何可如是煩陳乎卽爲擧行校理金熙朝曰臣等頃以曹囚放送事聯陳堂箚而未承批旨下情不勝抑菀而曹囚之關係莫重已盡臚列於箚疏今聞諸大臣所奏不可遽然放釋也決矣伏願亟寢成命焉予曰更何煩陳乎熙朝曰此事不得請則不敢止矣予曰校理金熙朝遞差○濟恭啓言卽見京畿監司所報則枚擧水原府使牒呈以爲本府所管及禿城所管各樣軍保米錢或全數蕩減或三分一蠲減而此是軍校輩逐朔支放之資至於烟戶雜役旣是官府責應之需則不可置而不論從長變通以爲趁今給代之地爲辭矣本府及山城所管軍保米錢烟戶雜役或係支放或資需用則旣已蠲減之後不可不給代以本府常賑耗充給其數而若或不足則移劃於傍近邑之意請分付道臣從之又啓言今番稱慶陳賀方物雖有移准次年聖節之擧前頭使行專爲聖節則方物移准恐非專价之意方物依例入送緣由令文任撰出咨文同爲齎去事分付該曹該院詔書之順付曾於甲辰節使之回此後賀謝只進表文勿送方物別有皇旨故其後乙巳年登極五十年稱慶頒詔順付之時以無方物謝恩矣今亦依此例擧行至於御筆親送此是矌古之事不可不具方物以表別般叩謝之意故仰達矣從之敎曰咨文卽令文任撰出明日安寶同付於齎咨官之行○鍾秀啓言奏語文字至重御史書啓尤爲自別而御史李冕膺之論列黃海兵使尹塾也淺斟低唱等句語近嘲諧事涉猥褻不可以一時誤着而無警請李冕膺罷職敎曰御史之請罷過矣左相之意何如濟恭曰語欠謹嚴事近調戲施以重推之典使之知警恐好矣敎以依左相言爲之○訓鍊大將徐有大啓言漢旅軍官中守直官三員自兵曹當備擬而雖非軍官唐人子孫中好身手可合者通瀜擬望而凡於參下官計仕各營校久勤之規必也四十五朔然後始許遷轉今此守直官爪限朔數請依例施行從之